**Λαϊκισμός: ο καταλυτικός ρόλος του στην άνοδο της ακροδεξιάς στην Ευρώπη**

Χρόνια τώρα, η ευρωπαϊκή ήπειρος -και όχι μόνο- διακατέχεται από σκοτεινά, κάποτε εξαιρετικά άγρια αισθήματα για τη μετανάστευση. Δεν είναι απλώς ένα «όχι» στους μαύρους, στους Μουσουλμάνους, στους Ασιάτες. Είναι ένα «όχι» σε οτιδήποτε διαφορετικό, το οποίο μάλιστα εκφράζεται μέσα από ένα νέο είδος λαϊκισμού.

Είναι ο λαϊκισμός που αυτή τη στιγμή έχει κάνει το AfD μια επικίνδυνη δύναμη στη Γερμανία, ένας λαϊκισμός που μοιάζει να υιοθετεί τα πολιτικά χαρακτηριστικά του ήπια αρθρωμένου πολιτικού λόγου, ωστόσο, με τρομακτική δύναμη και ταχύτητα περνά τα μηνύματά του σε όλα τα κοινωνικά στρώματα και τις ηλικιακές κατηγορίες.

«Δεν θέλω οι μειονότητες να είναι κομμάτι της χώρας μου», λέει κατηγορηματικά ένας νεαρός και η δήλωσή του σε αντιπαραβολή με την προεκλογική ομιλία στελέχους του AfD που ακούγεται να λέει «αν είναι να βρεθούν στη χώρα 200 εκ. Αφρικανοί μετανάστες, τότε με όλον τον σεβασμό, πόσο Ευρώπη θα είναι η Ευρώπη;».

Ρητορική αυτού του είδους διατρέχει όλο κοινωνικό σώμα της Γερμανίας μαζί με μηνύματα περί αριστείας, πρωτιάς, καθαρότητας, ανάγκης για πρόοδο που φυσικά εμποδίζεται από τους μετανάστες κι από τις ανάγκες τους, ειδικά το πρώτο διάστημα που καταφθάνουν σε μια χώρα.

«Αγαπάω την πατρίδα μου, αγαπάω την κουλτούρα μας και δεν υπάρχει καμία ανάγκη να βρεθούμε στα γόνατα για άλλες κουλτούρες για καμιά άλλη κουλτούρα», λέει ένα από τα μέλη του κόμματος. Ο Julian Waelder είναι ο αρχηγός της νεολαίας του AfD. Θεωρεί δεδομένο ότι άνθρωποι που έρχονται στη Γερμανία από ισλαμικές χώρες, βρίσκονται στη δική του χώρα για να εγκαταστήσουν και μάλιστα με βίαιο τρόπο τις πεποιθήσεις τους.

Όπως λέει, δεν δέχεται ότι όλο αυτό συνιστά ρατσιστική συμπεριφορά. Κρίνει τους ανθρώπους -λέει- από τον τρόπο που συμπεριφέρονται και όχι από την καταγωγή, το εισόδημα ή την κοινωνική τάξη. «Η θρησκεία δεν είναι φυλή. Το να ανήκεις σε μία θρησκεία δεν σε καθιστά αυτόματα μέλος της φυλής. Το Ισλάμ δεν ανήκει στη Γερμανία», καταλήγει.

Οι αναγωγές στο γερμανικό παρελθόν μπορούν να γίνουν πολύ προβληματικές στο περίπλοκο σήμερα. Μέλη του κόμματος παραιτήθηκαν ακριβώς επειδή αυτό που ισχυρίζεται ο ηγέτης της νεολαίας δεν ανταποκρίνεται στην πραγματικότητα. «Δεν έχει να κάνει με τη συμπεριφορά, αλλά με τον γενετικό κώδικα. Κι αν είσαι Άραβας ή Μουσουλμάνος απλώς δεν αξίζεις τίποτα σε σχέση με έναν καλό, λευκό Γερμανό. Αυτή είναι η ιδεολογία που εξουσιάζει το κόμμα».

Στις γειτονιές των μεταναστών το κλίμα είναι εχθρικό, το νιώθουν όσοι μένουν εκεί και όσοι τολμούν ακτιβισμό υπέρ των δικαιωμάτων τους. Στην ερώτηση για το αν αισθάνονται ότι η Γερμανία έχει γίνει μια ρατσιστική χώρα, η απάντηση είναι ότι «η Γερμανία έγινε μια πιο απροκάλυπτα ρατσιστική χώρα. Είναι πιο απενοχοποιημένο πια να δείχνουν οι άνθρωποι ότι δεν σε συμπαθούν», λένε.

Τι έχει διαβρώσει όμως ο λαϊκισμός στη Γερμανία. Να μία χαρακτηριστική άποψη: «Μια δημοκρατία λειτουργεί μόνο αν είναι μια μεγάλη εθνική δημοκρατία. Αυτό σημαίνει ότι η πλειοψηφία των ανθρώπων μιας δημοκρατίας πρέπει να προέρχονται από το ίδιο υπόβαθρο, από την ίδια κοινή κουλτούρα»...

Το εξαιρετικά δυσάρεστο όπως καταγράφεται στα ρεπορτάζ -και αμέσως μετά το φονικό χτύπημα στο Κράιστσερτς της Νέας Ζηλανδίας- είναι ότι όσοι φοβούνταν να εκφράζουν ακραίες ρατσιστικές απόψεις ανοιχτά, πλέον έχουν απωλέσει και το τελευταίο φύλο συκής...

<https://www.lifo.gr/now/world/laikismos-o-katalytikos-rolos-toy-stin-anodo-tis-akrodexias-stin-eyropi>

**Λαϊκισμός** είναι η στάση και η συμπεριφορά που συναντάται στην πολιτική και στην τέχνη και χαρακτηρίζεται από υπερβολική και **μη αυθεντική λαϊκότητα**.

Το επίθετο λαϊκός αναφέρεται σε αυτόν που προέρχεται από τον λαό. Η λαϊκότητα στον χώρο της πολιτικής αναφέρεται στη συμμετοχή, την παρουσία του λαού στην άσκηση της πολιτικής εξουσίας και ανύψωση του σε καθοριστικό παράγοντα της ιστορίας. Λαϊκισμός είναι **η κατ’ επίφαση λαϊκότητα**, δηλαδή αυτό που δείχνει λαϊκό, ενώ στην πραγματικότητα δεν είναι.

**Η έννοια του λαϊκισμού**

Ο όρος λαϊκισμός χρησιμοποιείται με δύο διαφορετικές και αντιφατικές μεταξύ τους σημασίες. **Κατά την κοινή γλωσσική χρήση έχει καταρχάς αρνητική σημασία**. Ενώ κατά την επιστημονική χρήση του όρου είναι αξιολογικά ουδέτερος, αποτελεί δηλαδή μια πολιτική θεωρία ή ιδεολογία και δεν είναι εκ των προτέρων κακός ή καλός.

**Λαϊκισμός, δημαγωγία και προπαγάνδα**

Κατά την ακραία αρνητική του εκδοχή, ο λαϊκισμός στηρίζεται στην **εσκεμμένη ανειλικρίνεια** (π.χ. στη διάδοση κάποιου θέματος που δεν ανταποκρίνεται στην πραγματικότητα). Επίσης, ο λαϊκιστής πολιτευτής θέτει σκοπίμως **ψευτοδιλήμματα**, όπως εχθροί ή φίλοι, ταραξίες ή φιλήσυχοι, «αλλογενείς ή γηγενείς», με απώτερο σκοπό την καλλιέργεια ανασφάλειας στο λαό, και την αυτοπροβολή του ίδιου σαν προστάτη και σωτήρα. Κοντινή έννοια του λαϊκισμού, είναι η **δημαγωγία**, δηλαδή η κολακεία των αδυναμιών και ελαττωμάτων του λαού και η υιοθέτηση θέσεων και τάσεων που να τον ευχαριστούν και να απαντούν στο συναίσθημά του, οι οποίες ωστόσο, μακροπρόθεσμα, τον βλάπτουν. Σκοπός της λαϊκίστικης τακτικής είναι η εξασφάλιση της εύνοιας των πολιτών και μόνο.

**Κοινωνιολογική προσέγγιση**

Ο λαϊκισμός έχει μία εντυπωσιακή ικανότητα κινητοποίησης του πλήθους. Αυτό μπορεί να είναι καλό ή κακό: ο Χίτλερ οδήγησε την Ευρώπη στον Δεύτερο Παγκόσμιο Πόλεμο και στο Ολοκαύτωμα, αλλά υπήρξαν πολλοί λαϊκισμοί με εξαιρετικά προοδευτικό ρόλο στην ανθρώπινη ιστορία. Στο Ιράν ο Μοχάμεντ Μοσσαντέκ χρησιμοποίησε τη λαϊκιστική κινητοποίηση για τη χειραφέτηση της χώρας του από ξένους πάτρωνες και για να εθνικοποιήσει την πετρελαϊκή βιομηχανία που ήταν υπό βρετανικό έλεγχο. Αυτό οδήγησε στην ανατροπή του από πραξικόπημα που οργάνωσε η CIA.

Επειδή σε πολλές περιοχές του Τρίτου Κόσμου, κυρίως στη Λατινική Αμερική, λαϊκιστές ηγέτες πολεμούσαν τα Δυτικά συμφέροντα, ο χαρακτηρισμός λαϊκιστής απέκτησε αρνητική χροιά στα χρόνια του Ψυχρού Πολέμου, και η λιτανική καταγγελία του «ανεύθυνου λαϊκισμού» ανήκε στο ιδεολογικό-πολιτικό οπλοστάσιο της Αμερικανικής κυβέρνησης και των κυβερνήσεων των άλλων χωρών του [ΝΑΤΟ](https://el.wikipedia.org/wiki/%CE%9D%CE%91%CE%A4%CE%9F), που ήθελαν να αποτρέψουν την εθνικοποίηση πλουτοπαραγωγικών πηγών. Όμως ο λαϊκισμός είχε αξιόλογη παρουσία και στις ίδιες τις ΗΠΑ με το Κόμμα του Λαού (People’s Party) στα τέλη του 19ου αιώνα, και φιγούρες όπως ο Χιούι Λονγκ, κυβερνήτης της Λουιζιάνα το 1928-1932, με σύνθημα του «every man a king» (κάθε άνθρωπος βασιλιάς), ο οποίος τελικά δολοφονήθηκε.

Στην Ελλάδα, ο [Νίκος Μουζέλης](https://el.wikipedia.org/w/index.php?title=%CE%9D%CE%AF%CE%BA%CE%BF%CF%82_%CE%9C%CE%BF%CF%85%CE%B6%CE%AD%CE%BB%CE%B7%CF%82&action=edit&redlink=1) και ο [Γιάννης Σταυρακάκης](https://el.wikipedia.org/w/index.php?title=%CE%93%CE%B9%CE%AC%CE%BD%CE%BD%CE%B7%CF%82_%CE%A3%CF%84%CE%B1%CF%85%CF%81%CE%B1%CE%BA%CE%AC%CE%BA%CE%B7%CF%82&action=edit&redlink=1) είναι μεταξύ των μελετητών του λαϊκισμού με συμμετοχή στον διεθνή ακαδημαϊκό διάλογο. Ο πρώτος θεωρεί τον λαϊκισμό περισσότερο ως αρνητικό φαινόμενο, ενώ ο δεύτερος υποστηρίζει τις μεγάλες δυνατότητες κινητοποίησης σε δημοκρατική και χειραφετητική κατεύθυνση που διαθέτει ο λαϊκισμός. Τις απόψεις του Σταυρακάκη φαίνεται πως τις συμμερίζονται πλέον ανοιχτά και άλλοι σημαίνοντες διανοούμενοι, όπως ο Κωνσταντίνος Τσουκαλάς, ο οποίος μάλιστα αναρωτιέται σε πρόσφατο άρθρο του: «Μήπως η δημοκρατία θα έπρεπε να επανιδρυθεί ως λαϊκιστική;».